Document ID: 32012R0937

KOMISIJOS ĮGYVENDINIMO REGLAMENTAS (ES) Nr. 937/2012
2012 m. spalio 12 d.
kuriuo iš dalies keičiamos reglamentų (EB) Nr. 1122/2009 ir (ES) Nr. 65/2011 nuostatos dėl metodo, kuriuo apskaičiuojama palūkanų norma, taikytina nepagrįstai išmokėtoms sumoms, išieškotinoms iš paramos pagal tiesioginės paramos schemas ūkininkams pagal Tarybos reglamentą (EB) Nr. 73/2009, paramos kaimo plėtrai pagal Tarybos reglamentą (EB) Nr. 1698/2005 ir paramos vyno sektoriui pagal Tarybos reglamentą (EB) Nr. 1234/2007 gavėjų
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. rugsėjo 20 d. Tarybos reglamentą (EB) Nr. 1698/2005 dėl Europos žemės ūkio fondo kaimo plėtrai (EŽŪFKP) paramos kaimo plėtrai (1), ypač į jo 51 straipsnio 4 dalį, 74 straipsnio 4 dalį ir 91 straipsnį,
atsižvelgdama į 2007 m. spalio 22 d. Tarybos reglamentą (EB) Nr. 1234/2007, nustatantį bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas (Bendrą bendro žemės ūkio rinkų organizavimo reglamentą) (2), ypač į jo 85x ir 103za straipsnius kartu su 4 straipsniu,
atsižvelgdama į 2009 m. sausio 19 d. Tarybos reglamentą (EB) Nr. 73/2009, nustatantį bendrąsias tiesioginės paramos schemų ūkininkams pagal bendrą žemės ūkio politiką taisykles ir nustatantį tam tikras paramos schemas ūkininkams, iš dalies keičiantį reglamentus (EB) Nr. 1290/2005, (EB) Nr. 247/2006, (EB) Nr. 378/2007 ir panaikinantį Reglamentą (EB) Nr. 1782/2003 (3), ypač į jo 142 straipsnio c ir o punktus,
kadangi:
(1)
2009 m. lapkričio 30 d. Komisijos reglamento (EB) Nr. 1122/2009, kuriuo nustatomos išsamios Tarybos reglamento (EB) Nr. 73/2009 įgyvendinimo taisyklės, susijusios su kompleksiniu paramos susiejimu, moduliavimu ir integruota administravimo ir kontrolės sistema pagal tame reglamente numatytas ūkininkams skirtas tiesioginės paramos schemas, ir Tarybos reglamento (EB) Nr. 1234/2007 įgyvendinimo taisyklės, susijusios su kompleksiniu paramos susiejimu pagal vyno sektoriui numatytą paramos schemą (4), 80 straipsnio 2 dalyje ir 2011 m. sausio 27 d. Komisijos reglamento (ES) Nr. 65/2011, kuriuo nustatomos išsamios Tarybos reglamento (EB) Nr. 1698/2005 kontrolės procedūrų įgyvendinimo ir kompleksinio paramos susiejimo įgyvendinimo taisyklės, susijusios su paramos kaimo plėtrai priemonėmis (5), 5 straipsnio 2 dalyje nustatytas metodas, pagal kurį apskaičiuojama palūkanų norma, taikytina nepagrįstai išmokėtoms sumoms, išieškotinoms iš tuose reglamentuose numatytos paramos gavėjų;
(2)
palūkanos taikomos už laikotarpį nuo tos dienos, kurią paramos gavėjui pranešama apie įpareigojimą grąžinti išmokas, iki grąžintinos sumos faktinio grąžinimo arba išieškojimo dienos. Todėl beveik visais išieškojimo atvejais nacionalinės valdžios institucijos yra įpareigotos rinkti palūkanas, išduodamos atskirą vykdomąjį raštą sumoms išieškoti po to, kai nustatoma laikotarpio trukmė;
(3)
siekiant supaprastinti procedūrą ir užtikrinti veiksmingesnį administravimą, vykdomajame rašte sumoms išieškoti palūkanos skolininkui turėtų būti skaičiuojamos tik nuo pagrįsto mokėjimo termino;
(4)
todėl reglamentai (EB) Nr. 1122/2009 ir (ES) Nr. 65/2011 turėtų būti atitinkamai iš dalies pakeisti;
(5)
siekiant teisinio tikrumo reikėtų nurodyti, kad šiame reglamente numatytos priemonės taikomos nuo 2012 m. spalio 16 d. išduodamiems vykdomiesiems raštams sumoms išieškoti;
(6)
šiame reglamente numatytos priemonės atitinka Kaimo plėtros komiteto, Bendro žemės ūkio rinkų organizavimo vadybos komiteto ir Tiesioginių išmokų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1122/2009 pakeitimas
Reglamento (EB) Nr. 1122/2009 80 straipsnio 2 dalies pirma pastraipa pakeičiama taip:
„2. Palūkanos apskaičiuojamos už laikotarpį nuo ūkininkui vykdomajame rašte sumoms išieškoti nurodyto mokėjimo termino, kuris negali būti ilgesnis nei 60 dienų, iki grąžinimo arba išieškojimo dienos.“
2 straipsnis
Reglamento (ES) Nr. 65/2011 pakeitimas
Reglamento (ES) Nr. 65/2011 5 straipsnio 2 dalies pirma pastraipa pakeičiama taip:
„2. Palūkanos apskaičiuojamos už laikotarpį nuo paramos gavėjui vykdomajame rašte sumoms išieškoti nurodyto mokėjimo termino, kuris negali būti ilgesnis nei 60 dienų, iki grąžinimo arba išieškojimo dienos.“
3 straipsnis
Įsigaliojimas ir taikymas
Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
Jis taikomas nuo 2012 m. spalio 16 d. išduodamiems vykdomiesiems raštams sumoms išieškoti.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. spalio 12 d.

Labels: 2
19
6